Ermelo, Mpumalanga - Wikipedia

# Ermelo, Mpumalanga

### vanuit Wikipedia, die vrye ensiklopedie.

Ermelo is 'n dorp in die provinsie Mpumalanga, Suid-Afrika.

Ds. Frans Lion Cachet, 'n Hollandse predikant wat in die vorige eeu na Suid-Afrika gekom het, het in 1871 'n gemeente van die NG Kerk op die Oostelike Hoëveld gestig en dit Ermelo genoem ter ere van sy vriend, ds. H. Witteveen van Ermelo, Nederland, wat die hoof en stigter was van die Sendinginstituut daar. Die gemeente het 3 001 morg van die plaas Nooitgedacht aangekoop en die dorp is daarop uitgelê. Op 12 Februarie 1880 is Ermelo tot landdrosdistrik verklaar. Die eerste erwe is in Augustus 1889 uitgelê en verkoop en in Januarie 1884 is die eerste handelslisensies uitgereik. Die poskantoor is in 1880 geopen en 'n jaar later is die telegraaflyn in werking gestel, wat Ermelo met die buitewêreld verbind het. Ermelo het tot in 1895 aan die gemeente behoort waarna dit deur die Regering oorgeneem is. In die Tweede Vryheidsoorlog (1899- 1902) is die jong dorpie wat toe uit sowat honderd huisgesinne bestaan het, met die uitsondering van die kerk en een woonhuis, heeltemal deur 'n brand in puin gelê. Die woning is geleë te De Jagerstraat 72 en 'n gedenkplaat is in die eeufeesvieringe op die stoep van die woning aangebring. Ná die oorlog het Ermelo stadig weer uit die as opgestaan vandaar die feniks op die dorpswapen.

Landbou is die belangrikste ekonomiese bedrywigheid in die distrik Ermelo wat tans 7750 km beslaan, 'n gebied wat as een van die rykste landboudistrikte in die land bekend staan. Ermelo het geleidelik tot een van Suid-Afrika se belangrikste wolproduserende distrikte gegroei. Die grasveld-merino wat goed in die Hoëveld aangepas het, is in die gebied tot die bekende wolskaap ontwikkel. Vanweë sy hoë en gereelde reënval is Ermelo ook 'n bekende akkerboudistrik. Mielies is egter steeds die belangrikste gewas wat verbou word, veral omdat dit so goed inpas by die veeboerdery. Sonneblomsaad, koring en aartappels word ook op groot skaal aangeplant. Met die klem wat op landbou geplaas word, is die meeste maatskappye op die dorp regstreeks of onregstreeks verbonde aan dié sektor. Die eerste veilings van lewende hawe is aanvanklik op die dorp se kerkplein gehou, maar later het die munisipaliteit spesiale hokke en geriewe daarvoor opgerig.

Die dorp is ook bekend vir sy steenkoolmyne en kragstasie.

Ontsluit van "http://af.wikipedia.org../../../e/r/m/Ermelo%2C_Mpumalanga_40e0.html"

Kategorieë: Mpumalanga | Dorpe in Suid-Afrika

##### Views

- Artikel
- Bespreking
- Huidige wysiging

##### Soek

##### Ander tale

- English
- Nederlands